
Gan ganolbwyntio ar un neu fwy o feysydd craidd (e.e. trosglwyddo iaith, iaith a hunaniaeth, iaith a diwylliant, iaith ac economi, statws cyfreithiol), dadansoddwch rai o’r datblygiadau a’r nodweddion polisi cyhoeddus ym maes polisi a chynllunio iaith, gan gyfeirio at gyd-destun mwy nag un gymuned ieithyddol, a defnyddio cysyniadau a therminolegau perthnasol i'r maes. Dylech ddefnyddio ffynonellau data demograffeg iaith perthnasol ynghyd â thrafod iaith fel agwedd ar ymddygiad cymdeithasol, a’r hyn a olyga hynny i unigolion ac i berthynas grwpiau iaith â’i gilydd.

Cyflwyniad
Bydd y traethawd yma yn edrych ar sut mae Cymru a Gwlad y Basg wedi ceisio gwyrdroi dirywiad ieithyddol yn y blynyddoedd ers derbyn statws swyddogol. Bydd yn ystyried sut y bu i ymdrechion cychwynnol ganolbwyntio ar addysg, ac ymgeisio i greu siaradwyr o’r iaith leiafrifol trwy’r ysgolion, gan drafod pa mor effeithiol y bu hynny mewn creu unigolion oedd yn defnyddio’r iaith yng ngweddill cymdeithas a bywyd. I ddeall hynny, bydd y traethawd yn trafod byd gwaith, ac yn ystyried a yw polisïau ac ymdrechion cynllunwyr iaith yn y ddwy wlad wedi bod yn effeithiol wrth fynd i’r afael â’r amryw ffactorau sy’n dylanwadu ar ddefnydd unigolyn o iaith mewn cyd-destunau a pheuoedd gwahanol. Bydd yn trafod dylanwad ideoleg iaith, sefydliadoli [institutionalization], pŵer a’r cysyniad o mudes o Gatalonia. Bydd yn gofyn a yw’r sylfaen o iaith swyddogol yn ddigon cadarn, ac os yw’r gefnogaeth i sefydliadau ar lawr gwlad yn ddigonol ar gyfer gweithredu i normaleiddio ieithoedd lleiafrifol. 
Cymru
Mae gan y Gymraeg statws swyddogol yng Nghymru ers i’r Cynulliad Cenedlaethol gyflwyno Mesur y Gymraeg (Cymru) yn 2011. Roedd hyn yn benllanw ar gynnydd mewn statws oedd wedi bod yn digwydd ers dros hanner canrif fel rhan o ymgyrchu parhaus i gael cydnabyddiaeth swyddogol i’r Gymraeg yng Nghymru. Mae Colin Williams wedi amlinellu’r broses hon yn ei schemata ar gyfer adfywio trawsnewidiol, gan nodi pump cam ar gyfer taith iaith sy’n ceisio cael ei hadfywio (1994, tt.104-105). Erbyn diwedd yr 1960au a’r 1970au roedd y Gymraeg wedi cyrraedd y pwynt o ‘ddilysrwydd’ yn ôl Williams, gyda thwf addysg Gymraeg a chydnabyddiaeth, er yn gyfyngedig, i’r Gymraeg trwy Ddeddf yr Iaith Gymraeg 1967 (Williams, 1994, t.105). Er hynny, yn 1981, cofnodwyd y nifer isaf o siaradwyr Cymraeg erioed yn y Cyfrifiad, gyda 504,000 o bobl yn nodi eu bod yn gallu siarad yr iaith. Gwelwyd wedyn cyfnod o’r hyn mae Williams yn galw’n ‘sefydliadoli’ yn ystod yr 1990au wrth i’r Gymraeg gael mwy o gynrychiolaeth mewn sectorau allweddol e.e. y cyfryngau (1994, t.106).
Yn 1991, cofnododd y Cyfrifiad gynnydd bychan i 508,000 o siaradwyr (18.7% o’r boblogaeth) ond roedd yn glir bod angen cymryd camau pellach a chreu strategaeth ffurfiol, holistaidd i hyrwyddo a chynyddu’r iaith Gymraeg. Yn 1993 cafwyd Deddf Iaith newydd a sefydlwyd y corff cyntaf â chyfrifoldeb dros yr iaith Gymraeg: Bwrdd yr Iaith Gymraeg. Roedd gan Fwrdd yr Iaith gyfrifoldeb eang dros y Gymraeg, i weithredu i gynyddu presenoldeb y Gymraeg ar draws holl agweddau bywyd yng Nghymru. Yn wir, roedd modd perthnasu agweddau o waith y Bwrdd i bob un haen o theori cynllunio ieithyddol cydnabyddedig sef cynllunio corpws, cynllunio statws, cynllunio bri a chynllunio caffael:
“An Act to establish a Board having the function of promoting and facilitating the use of the Welsh language, to provide for the preparation by public bodies of schemes giving effect to the principle that in the conduct of public business and the administration of justice in Wales the English and Welsh languages should be treated on a basis of equality” (Deddf yr Iaith Gymraeg, 1993)
Gosododd y Ddeddf gyfrifoldeb ar sefydliadau cyhoeddus i drin y Gymraeg a’r Saesneg yn gyfartal. Fe aeth Bwrdd yr Iaith ati i hyrwyddo’r Gymraeg mewn amryw o feysydd a dywed Colin Williams,
we may conclude that the establishment of the Welsh Language Board, and its associated legal, research, educational and general language status divisions, represents the single most important act of formal language planning ever experienced in Wales. (2000, t.32)
Fodd bynnag, roedd beirniadaeth o’r Ddeddf ac o allu Bwrdd yr Iaith i gael gwir effaith.
One of the limits of the Welsh Language Schemes introduced by the Welsh Language Act 1993 is that they do not create any real rights with regard to the use of Welsh...the implementation of Welsh Language Schemes depends to a considerable extent on the goodwill of public bodies...thus, the offer of services in the public sector is not homogeneous. (Vacca, 2013, t.131)
Gwelwyd cynnydd yn niferoedd y siaradwyr Cymraeg yn y Cyfrifiad yn 2001 – i 582,368 (20.8% o’r boblogaeth) ond yna bu cwymp yn 2011 i 562,016 (19% o’r boblogaeth). 
Diddymwyd Bwrdd yr Iaith yn 2012 yn dilyn Mesur y Gymraeg (Cymru) 2011 a basiwyd gan y Cynulliad Cenedlaethol newydd. Crëwyd corff newydd – Comisiynydd y Gymraeg – a rhannwyd cyfrifoldebau’r Bwrdd ymysg sefydliadau llai, a Llywodraeth Cymru yn ganolog.
Erbyn heddiw, mae gan Lywodraeth Cymru strategaeth ac uchelgais o gyrraedd miliwn o siaradwyr erbyn 2050 a gyhoeddwyd yn 2017 ond roedd canlyniadau Cyfrifiad 2021 yn siomedig wrth i’r ffigwr ostwng i 538,300 (17.8% o’r boblogaeth). 
Cyn trafod hyn ymhellach, edrychwn yn gyntaf ar sefyllfa’r iaith Fasgeg yng Ngwlad y Basg er mwyn deall cefndir y camau sydd wedi eu cymryd yno i ddiogelu’r iaith. 
Gwlad y Basg
Mae gan Wlad y Basg tua 3.1m o boblogaeth ond, yn wahanol i Gymru, mae wedi rhannu ar draws ffiniau dwy wlad – Sbaen a Ffrainc – ac wedi rhannu ymhellach ar draws taleithiau o fewn Sbaen. Golyga hyn fod y cefndir ar gyfer cynllunio ieithyddol yn gymhleth, ac, fel noda Colin Williams, “it is essential to underline that, unlike in Wales, there is no single legal framework of rights regarding the use of the Basque language, nor a single national language planning policy.” (2000, t.323) Yng Nghymuned Ymreolus Gwlad y Basg (Comunidad Autónoma de Euskadi – CAE), mae 2.19m o bobl yn byw ac fe gafodd yr iaith Fasgeg statws swyddogol, ar y cyd gyda’r Sbaeneg, trwy’r Ddeddf Normaleiddio’r Iaith Basgeg 1982. Roedd hyn yn dilyn cyfnod o orthrwm ac alltudio’r iaith yng nghyfnod unbennaeth Franco, ble cyfyngwyd ar allu ac hawliau pobl i siarad ieithoedd ar wahân i’r Sbaeneg. Yn Nafarroa (tua 650,000 o boblogaeth) mae gan yr iaith statws swyddogol mewn rhan o’r diriogaeth ac yn y darn o Wlad y Basg sydd yn ne Ffrainc, does gan yr iaith ddim statws swyddogol o gwbl. 
Mae tua 751,500 o siaradwyr Basgeg yn y diriogaeth gyfan, gyda’r mwyafrif helaeth yn byw yn y CAE – tua 681,000 neu 36% o’r boblogaeth yna yn siarad yr iaith (Departamento de Cultura y Política Lingüística, 2023).
Bydd y traethawd hwn yn canolbwyntio’n bennaf ar bolisïau ieithyddol Cymuned Ymreolus Gwlad y Basg (CAE) gan taw yn y fan hyn mae’r polisïau ieithyddol cryfaf wedi cael eu gweithredu ers y Ddeddf Normaleiddio yn 1982. 

Ymdrechion RLS ym maes addysg
Joshua Fishman ddyfeisiodd y cysyniad o ‘Reversing Language Shift’ (RLS) neu ‘gwyrdroi shifft ieithyddol, gan amlygu pwysigrwydd trosglwyddo iaith o un genhedlaeth i’r llall. (1991, Pennod 19) Iddo fe, roedd hyn yn gwbl angenrheidiol ar gyfer gwyrdroi dirywiad neu dranc iaith leiafrifol ac yn ddelfrydol, i’r iaith gael sylfaen gadarn, dylai hyn ddigwydd o fewn y cartref. Mae addysg ffurfiol hefyd yn un o’r camau ond mae Fishman yn rhybuddio rhag gor-ddibyniaeth ar addysg:
Language study for RLS purposes will fail even more drastically and painfully, unless Xish [yr iaith leiafrifol] has a society in which it can function, before school begins, outside of school during the years of schooling and afterwards, when formal schooling is over and done with. (1991, tt.470-471)
Rhoddodd lywodraeth y CAE fesurau mewn lle yn syth i geisio adfer a chynyddu’r iaith Fasgeg a oedd wedi ei neilltuo gymaint dan Franco a’u pwyslais oedd addysg. Cynt, doedd dim hawl cael mynediad at addysg trwy gyfrwng Basgeg ac roedd ysgolion ikastola (ysgolion Basgeg) yn rhai cudd yn ystod yr 1960au a 70au. Sefydlwyd system ble roedd dewis i rieni ynghylch prif iaith yr addysg, a datblygwyd model gyda phedair opsiwn: 
Model A: Sbaeneg fel iaith addysg, Basgeg fel pwnc
Model D: Basgeg fel iaith addysg, Sbaeneg fel pwnc
Model B: tua hanner a hanner
Model X: Sbaeneg fel iaith addysg, dim Basgeg (braidd dim enghreifftiau o hyn)
Mae cynnydd parhaus wedi bod yn y nifer sy’n mynychu ysgolion ym modelau D a B yn y CAE. (Mercator, 2020, t.12). Er mwyn diwallu’r angen am addysg Basgeg, bu ymdrech benodol i gynyddu’r nifer o athrawon oedd yn medru’r iaith: “the Basque Government’s Department of Education provides a sophisticated language retraining programme...offering at its height up to three years of full-time paid release and payment of enrolment fees.” (Gardner & Zalbide, 2005, tt.59-60). Dyma sydd wedi bod yn ganolbwynt i ymdrechion llywodraeth CAE i adfer yr iaith. 
Yng Nghymru, rhoddodd yr Education Reform Act (1988) gydnabyddiaeth i’r Gymraeg fel pwnc craidd ac, o ganlyniad, roedd gofyn i bob disgybl (oed 5-16) astudio’r Gymraeg i ryw raddau. Yn 2022/23 mae 22.6% o fyfyrwyr Cymru mewn addysg cyfrwng Cymraeg (Llywodraeth Cymru, 2023b) Mae strategaeth Cymraeg 2050 yn nodi’r targedau canlynol:
“Cynyddu’r gyfran o bob grŵp blwyddyn ysgol sy’n cael eu haddysg drwy gyfrwng y Gymraeg o 22 y cant (sy’n seiliedig ar 7,700 o ddysgwyr saith oed yn 2015/16) i 30 y cant (tua 10,500 ym mhob grŵp blwyddyn) erbyn 2031, ac yna i 40 y cant (tua 14,000 ym mhob grŵp blwyddyn) erbyn 2050.” 
(Llywodraeth Cymru, 2017, t.12) 
Wrth nesáu at ganol y ddegawd, mae’n glir bod gwaith i’w wneud er mwyn cyrraedd y nod yma. Fel yng Ngwlad y Basg, mae ymdrechion i gynyddu’r nifer o athrawon sy’n gallu addysgu trwy gyfrwng y Gymraeg, gyda chynlluniau sabothol i athrawon gyda’r bwriad o gynyddu eu gallu yn y Gymraeg i lefel fydd yn caniatáu iddynt ddefnyddio’n broffesiynol:
Ein blaenoriaeth fwyaf fydd cynyddu capasiti’r system i ddiwallu’r angen i ehangu addysg a hyfforddiant cyfrwng Cymraeg, ac i ddiwallu’r angen i wella sut caiff y Gymraeg ei haddysgu yn ein hysgolion cyfrwng Saesneg. Ym maes addysg statudol, mae hynny’n golygu cynllunio’r gweithlu er mwyn hyfforddi athrawon newydd, cefnogi athrawon dan hyfforddiant a chynorthwywyr addysgu, ac ehangu cynlluniau sabothol a chyfleoedd dysgu proffesiynol ar gyfer y gweithlu presennol. (Llywodraeth Cymru, 2017, t.43)
Noda’r strategaeth amcanion penodol ar gyfer cynyddu niferoedd ond, o’r ystadegau diweddaraf, ymddengys taw araf yw’r cynnydd yn y maes hwn.[footnoteRef:1] [1:  Cymraeg 2050 'mewn perygl difrifol' heb fwy o athrawon - BBC Cymru Fyw] 

Felly, beth am ystyried datganiad Fishman y bydd ymdrechion i wyrdroi shifft ieithyddol (RLS) yn llai llwyddiannus os oes gorddibyniaeth ar addysg? Mae statws swyddogol i’r iaith leiafrifol yng Nghymru ac yng Ngwlad y Basg wedi galluogi i lywodraethau rhoi mesurau a strategaethau mewn lle gyda’r bwriad o gynyddu niferoedd a defnydd o’r ieithoedd lleiafrifol hynny. Ond yn gynyddol, mae cydnabyddiaeth nad yw canolbwyntio ar addysg i greu siaradwyr o iaith leiafrifol yn ddigonol. Fel noda Colin Williams: “excessive reliance has been placed on education: other domains have been largely ignored (family, health, police, justice, work, commerce)” (Williams, 2000, t.334) Mewn astudiaeth o’r sefyllfa yng Ngwlad y Basg, nododd adroddiad gan Mercator:
In terms of the human and financial resources involved, Basque language planning has been directed above all at the educational sector and the achievements have been remarkable, though they have yet to be consolidated. Planners are now paying attention to the need for planning for other sectors, as they have come to realise that the school is a necessary but insufficient part of any successful revising language shift programme. Nonetheless, it should not be forgotten that for language revitalisation, it is important to develop strategies to help new speakers take a step forward from having knowledge of the Basque language, to using the language. 
(Mercator, 2020, t.44)
Tu hwnt i addysg
Rhaid i gynllunio ieithyddol edrych ar ddefnydd o’r iaith leiafrifol ym mhob rhan o gymdeithas er mwyn bod yn effeithol. Y meysydd yma mae Fishman yn galw ‘domains’ ar gyfer defnydd ieithyddol ac fel dywed Spolsky, mae’n rhaid ystyried defnydd unigolion o’r iaith yn y lleoliadau yma: “in building a theory of language policy, I will argue that each of these domains has its own policy, with some features controlled internally and others under the influence or control of external forces.” (Spolsky, 2007,t.2) Mae nifer o ffactorau yn dylanwadu ar ddefnydd unigolyn o iaith mewn sefyllfaoedd a chyd-destunau gwahanol. Ymhellach, mae Fairclough yn nodi bod gan bawb ideoleg iaith, a bod hyn ynghlwm ag agweddau ar bŵer a chanfyddiad unigolion o’r iaith sy’n briodol i’w defnyddio mewn sefyllfaoedd gwahanol.
“Ideologies are closely linked to power, because of the nature of the ideological assumptions embedded in particular conventions, and so the nature of those conventions themselves, depends on the power relations which underlie the conventions; and because they are a means of legitimizing existing social relationships and differences of power...which take these relations and power differences for granted.” (Fairclough, 1989, t.2) 
Mae’n rhaid, felly, ystyried hyn mewn perthynas â’r byd gwaith os ydym yn derbyn nad yw gosod cymaint o bwyslais ar addysg yn ddigonol ar gyfer creu siaradwyr o iaith leiafrifol, gan fod byd gwaith yn elfen mor fawr o fywyd mwyafrif y boblogaeth. Fel dywed strategaeth Cymraeg 2050 Llywodraeth Cymru: “Mae’r gweithle’n ganolog i’n bywydau bob dydd ... [ac yn] gyfle i ddefnyddio, ymarfer a dysgu’r Gymraeg.” (Llywodraeth Cymru, 2017, t.49)
Er mwyn deall sut mae pobl yn defnyddio iaith leiafrifol mewn cyd-destunau penodol, fel y gweithle, mae’n ddefnyddiol ystyried syniad Williams a Morris o “legitimacy” ac “institutionalization”. (2000, t.25) Iddyn nhw, mae defnydd un iaith dros y llall mewn cyd-destun penodol wedi ei benderfynu oherwydd ‘institutionalization’. Er, efallai, bod perffaith hawl a modd defnyddio’r Gymraeg mewn sefyllfa broffesiynol, mae’r ymdeimlad hyn o ‘sefydliadoli’ yn golygu nad yw’r unigolyn yn teimlo taw dyna sydd yn briodol i’w wneud. Felly, er enghraifft, wrth ddefnyddio’r Gymraeg mewn sefyllfa broffesiynol, ffurfiol, mae’r hyn mae Spolsky yn galw’n ideoleg iaith yn golygu nad yw’r unigolyn yn gweld defnydd o’r iaith leiafrifol yn briodol. Gellir disgrifio hyn fel y cyswllt rhwng gallu ieithyddol ar un llaw, a gwir ddefnydd o’r iaith ar y llaw arall(Armstrong, 2013, t.147).
Yn anecdotaidd, mae’n siŵr bod gan bawb hanes am rywun sydd wedi dweud wrthynt nad ydyn nhw’n tueddu defnyddio’r Gymraeg yn y gwaith achos bod Saesneg yn fwy arferol, ac yn iaith gwneud ‘busnes’. Dyma ideoleg ieithyddol ar waith ac mae’n rhaid i gynllunwyr ieithyddol geisio ymateb i hynny. Yn ôl Williams a Morris, “the prestige value of Welsh is a crucial element in motivating people to retain or learn the language” (2000, t.136). Hynny yw, mae’n rhaid i bobl weld gwerth a budd i ddefnyddio’r iaith, yn enwedig mewn sefyllfaoedd ble nad yw hynny’n arferol iddynt, neu os oes unrhyw fath o rwystr i’r defnydd hynny. Mae hyn yn cael ei adnabod fel cynllunio bri, ym maes cynllunio ieithyddol.
The historical context of the exclusion of Welsh from specific relations of production dates to at least the sixteenth century...one of the consequences was that the Welsh language was restricted to civil society – by and large, to the family, community and religion. Its use in public life was severly restricted over a period of four centuries. 
(Williams & Morris, 2000, tt.130 – 131)
Yn gynyddol, ers datganoli, mae ymdrechion wedi bod i greu’r meddylfryd bod y Gymraeg yn iaith i bawb, ac i normaleiddio defnydd o’r iaith ar draws cymdeithas. Cymharol fach yw’r astudiaeth feirniadol ac academaidd o’r cyfnod ers sefydlu Comisiynydd y Gymraeg, o gymharu â’r hyn sydd wedi ei ysgrifennu am gyfnod Bwrdd yr Iaith. Does dim asesiad academaidd o effaith gwaith y Comisiynydd ar y maes sydd dan sylw yn y traethawd hwn, sef y byd gwaith. Fel nodwyd uchod, roedd beirniadaeth nad oedd Deddf 1993 yn ddigon cadarn, ac yn arwain at ddatblygiad anwastad o wasanaethau. Creodd Fesur y Gymraeg gyfundrefn y Safonau, gyda'r bwriad o greu fframwaith oedd yn sicrhau gwasanaethau Cymraeg safonol ar draws y sector gyhoeddus. Gyda gofyn statudol i sefydliadau cyhoeddus ddarparu gwasanaethau trwy gyfrwng y Gymraeg, dylai bod cynnydd yn y nifer o gyfleoedd gwaith, ac angen am y Gymraeg fel sgil yn y byd gwaith. Ond, fel noda Mac Giolla Chríost, “the effective development of policy processes and the realisation of culture change in large-scale public organisations with regard to language issues can only be realised over the medium term.” (2002, t. 469)
Mae Adroddiad Sicrwydd Comisiynydd y Gymraeg 2022-23 yn rhoi trosolwg manwl o gydymffurfiaeth sefydliadau cyhoeddus â’r holl safonau sydd yn berthnasol iddynt, gan nodi pa mor effeithiol yw eu cydymffurfiaeth. Bwriad y safonau yw i gynyddu argaeledd gwasanaethau Cymraeg ac i roi hyder i’r defnyddiwr y gallan nhw ddefnyddio’r Gymraeg mewn sefyllfaoedd o bob math. Ymddengys bod yr adroddiad yn cefnogi datganiad Mac Giolla Chríost oherwydd, er bod y sefydliadau cyntaf yn gweithredu’r safonau ers 2016 mae’n glir bod dal gwaith i’w wneud i greu’r capasiti angenrheidiol o fewn y gweithlu er mwyn darparu’r gwasanaethau hynny. Daw’r Adroddiad Sicrwydd i’r casgliad canlynol: 
Barn y Comisiynydd yw bod llawer iawn mwy gan sefydliadau i’w wneud i sicrhau cadernid eu trefniadau recriwtio ac y gallai gwneud newidiadau i’r trefniadau hynny a rhoi mwy o werth i’r Gymraeg fel sgil yn y gweithle arwain at fwy o lwyddiant i recriwtio siaradwyr Cymraeg. (Comisiynydd y Gymraeg, 2023, t.49)
Fodd bynnag, mae angen ystyried beth yw’r ffactorau sy’n dal cynnydd yn ôl yn y maes hwn? Noda’r Comisiynydd, “er mwyn diwallu’r dyletswyddau sydd i gyflenwi gwasanaethau Cymraeg rhaid rhoi mwy o werth ar y Gymraeg fel sgil a phenodi mwy o siaradwyr Cymraeg.” (Comisiynydd y Gymraeg, 2023, t.4) Ond a yw’r strwythurau mewn lle i alluogi unigolion oresgyn unrhyw ideoleg iaith – boed hynny’n hysbys iddynt ai peidio – a defnyddio’r iaith leiafrifol yng nghyd-destun gwaith? Yn ôl Arolwg Defnydd Iaith Llywodraeth Cymru, roedd 19% o siaradwyr Cymraeg yn siarad Cymraeg â chydweithwyr bob amser pan yn trafod gwaith. Ond nid oedd 45% o siaradwyr Cymraeg yn siarad Cymraeg â chydweithwyr pan yn trafod gwaith (mae hyn o bosib yn cynnwys y rhai nad oes ganddynt unrhyw gydweithwyr sy'n gallu siarad Cymraeg). (Llywodraeth Cymru, 2020) 
Mae sefyllfa debyg yn y CAE ble noda ymchwil gan y llywodraeth yn 2016: 
Most of the same population of 16 years or older in the BAC almost always uses Spanish (69.4%). Only 20.5% of the population uses Basque intensively (that is to say, to the same extent or more than Spanish). A total of 10.1% use Basque, but less than Spanish. We can see that there is a considerable gap between knowledge of Basque on the one hand, and the actual use of the language on the other. 
(Van Der Worp, 2019, t.23)
Yn ôl Gardner a Zalbide, mae pwyslais llywodraeth CAE ar gynllunio’r gweithlu addysg wedi arwain at gynnydd mewn swyddi addysg, a rhai mewn sectorau cysylltiedig ac mae hyn “represents a welcome improvement in the societal reward system which helps to sustain the language”(2005, t.66) Ond, maent yn nodi ymhellach: “relatively few steps have been taken to ensure the continuation of the work of the school into the Basque speaker’s adult life at home and in the local community.” (Gardner & Zalbide, 2005, t.70)
Mae’n glir bod her i gynyddu defnydd o ieithoedd lleiafrifol ym myd gwaith, er mwyn rhoi llwybr i’r siaradwyr sy’n derbyn addysg yn yr iaith leiafrifol honno i barhau i’w defnyddio. Elfen ganolog o’r ymdrech hyn yw i geisio gwneud yr iaith leiafrifol yn un sy’n perthyn i bawb, boed yn siaradwyr ai peidio. Roedd hyn yn ymdrech benodol yng Nghatalonia yn dilyn unbennaeth Franco, wrth i’r llywodraeth yno hyrwyddo syniadaeth bod pobl Catalonia yn un sol poble (un pobl) ble doedd dim rhaniad rhwng Catalaniaid brodorol a’r rheiny o weddill Sbaen: y Castiliaid. “The programmatic solution was to make the whole population bilingual and hope that Castilian speakers would eventually feel like Catalan was ‘their own language’ too.” (Pujolar & Gonzàlez, 2013, t.139) Roedd cysyniad cosa de tots (rhywbeth sy’n perthyn i bawb) yn un pwysig ac roedd polisïau yn gweithio tuag at greu poblogaeth dwyieithog trwyddi draw. Gwelwn fod llywodraeth Cymru hefyd yn ceisio dilyn yr esiampl yma trwy strategaethau fel Iaith Pawb (2003) a Iaith fyw: Iaith byw (2012) mewn ymgais i greu naratif bod y Gymraeg yn perthyn i bawb yng Nghymru, a cheisio lleihau gwrthwynebiad i bolisïau i hyrwyddo’r iaith. Y strategaeth oedd y byddai ymdrechion fel hyn, ynghlwm â statws swyddogol a disgwyliadau statudol ar y sector gyhoeddus i ddarparu gwasanaethau Cymraeg, yn arwain at gynnydd mewn siaradwyr ac mewn defnydd o’r iaith. Er bod ffigyrau Cyfrifiad 2021 yn awgrymu nad yw hyn yn llwyddo, mae ystadegau eraill yn cynnig gobaith bod y strategaethau yma ar y trywydd cywir. Roedd Arolwg Blynyddol o’r Boblogaeth a gynhelir gan Lywodraeth Cymru yn cynnig ffigwr dipyn yn uwch ar gyfer siaradwyr Cymraeg: “yn y flwyddyn yn dod i ben 30 Mehefin 2023, yn ôl yr Arolwg Blynyddol roedd 29.2% o bobl tair oed neu'n hŷn yn gallu siarad Cymraeg. Mae’r ffigur hwn yn cyfateb i oddeutu 889,700 o bobl.” (Llywodraeth Cymru, 2023a) Mae ansicrwydd pam bod cymaint o wahaniaeth rhwng ystadegau’r Cyfrifiad a chanfyddiadau’r Arolwg ond, beth bynnag yw’r gwir, mae’n glir bod angen parhau i adeiladu ar yr hyn sydd eisoes yn digwydd. 
Yng Nghatalonia, mae ieithyddion wedi datblygu cysyniad mudes sef pwyntiau mewn bywyd unigolyn ble mae’r posib neu tebygolrwydd o gael dewis defnyddio iaith. Hynny yw, i siaradwyr dwy iaith, neu fwy, mae ffactorau bywyd yn cyfuno i ddylanwadu ar ba iaith mae unigolyn yn dewis siarad mewn cyd-destun penodol. Dyma mae Pujolar a Gonzàlez wedi ei alw’n ‘muda’ neu ‘mudes’ (lluosog) sef “specific geographical junctures where individuals enact significant changes in their linguistic repertoire.” (2013, t.139) Enghreifftiau o’r trobwyntiau yma yw wrth ddechrau ysgol gynradd, wrth ddechrau addysg bellach, wrth gwrdd â phartner, wrth gael plant ac wrth ddechrau ym myd gwaith. (Pujolar & Gonzàlez, 2013, t.143) Canfuwyd taw ym myd gwaith oedd y mwyafrif o bobl yn gwneud y newid, “we found most mudes happening when people entered the labor market (d, 50.8% and 40.5%, respectively)” (Pujolar & Gonzàlez, 2013, t.143).  
Mae ymchwil gan Lywodraeth Cymru yn awgrymu bod agweddau tuag at y Gymraeg ym myd gwaith yn gwella. Er enghraifft, “roedd dros ddwy ran o dair (69%) o siaradwyr Cymraeg 16 oed neu'n hŷn sy’n gweithio ond nad ydynt yn hunangyflogedig yn credu bod eu cyflogwr yn gefnogol i'r defnydd o'r Gymraeg yn y rhan fwyaf o agweddau ffurfiol ac anffurfiol ar y busnes.” (Llywodraeth Cymru, 2020) ac ymddengys bod sefydliadau yn gweld budd a phwrpas cynllunio eu defnydd o’r Gymraeg. Gwyddwn fod hyn, i raddau helaeth, oherwydd dylanwad y safonau, ond mae gwaith eto i’w wneud yn y sector yma, ac ymddengys bod tipyn o ddisgwyliad ar unigolion sy’n siarad Cymraeg i ysgwyddo’r faich o ddylanwadu ar eraill. Noda Adroddiad Sicrwydd y Comisiynydd, 
Pan fo nifer digonol o siaradwyr Cymraeg, Cymraeg sy’n cael ei defnyddio. Mae bod o fewn pau, neu ddylanwad cydweithiwr sy’n gwneud ymrwymiad i ddefnyddio’r Gymraeg, yn gallu creu shifft yn iaith aelodau o staff nad oedd yn defnyddio’r Gymraeg yn flaenorol. (2023, t.39)
Beth am mewn sefyllfaoedd ble nad oes nifer digonol o siaradwyr Cymraeg? Mae hyn yn gosod pwyslais ar weithgaredd unigolyn ac, fel nododd Williams a Morris yn eu hasesiad o waith Bwrdd yr Iaith,
as the density of speakers declines, there is increasing indecision concerning the appropriateness of using Welsh in certain contexts. In such situations it is only the most militant who will perservere with attempts to establish whether or not it is an appropriate action. (2000, t.162)
Mae’r Adroddiad Sicrwydd yn nodi camau gweithredu ar gyfer sefydliadau er mwyn mynd i’r afael â heriau fel hyn: “dylai’r polisïau...ystyried a chynnwys strategaethau er mwyn goresgyn rhwystrau sy’n llesteirio cynyddu defnydd o’r Gymraeg yn y gwaith” ac, ymhellach, “er mwyn cefnogi defnyddio’r Gymraeg mewn rhai peuoedd penodol fe ddylai polisïau sefydliadau gynnwys mesurau i atgyfnerthu neu gefnogi peuoedd Cymraeg o fewn y gweithle.” (2023, t.39) Felly, er bod y gyfundrefn safonau yn gofyn i sefydliadau ymrwymo i newid diwylliannol ac i hybu defnydd o’r Gymraeg ym mhob agwedd o’u gweithgareddau, ymddengys nad ydynt oll yn ymgymryd â’r ideoleg sydd ynghlwm â hynny. Dywed Armstrong, mewn astudiaeth o’r sefyllfa yn Iwerddon, bod angen cynllunio ideoleg iaith sefydliadau er mwyn bod yn effeithiol, gan ofyn sut mae’r sefydliad yn bwriadu defnyddio’r iaith; beth fydd y ‘norm’ o ddefnyddio’r iaith leiafrifol yn y sefydliad, a sut maen nhw’n cyfleu hyn i aelodau? I Armstrong, trwy gynllunio fel hyn o fewn sefydliad, bydd modd creu consensws am ddefnydd iaith, gan greu grŵp o bobl sydd nid yn unig yn defnyddio’r iaith leiafrifol ond hefyd wedi eu hysgogi i wneud hynny.(Armstrong, 2012, t.164) Gofynna’r cwestiwn,
How does one establish new norms for the use of a threatened language in a given site or domain and how does one defend these new norms against the counter-ideology of an encroaching or dominant language?” (Armstrong, 2012, t.147)
Gellid dadlau bod y symudiad yma at ddisgwyl mwy o gynllunio bwriadus gan sefydliadau, ac iddynt gymryd mwy o gyfrifoldeb o sut maen nhw’n cynllunio a gweithredu eu defnydd o’r Gymraeg yn enghraifft o annog cynllunio ieithyddol ar lefel ‘micro’. Fel nododd Cooper, “to restrict language planning to the work of authoritative institutions is to be too restrictive” (1989, t.31) ac mae nifer o astudiaethau wedi edrych ar sut gall cynllunio ieithyddol ddigwydd ar lefelau is na rhai llywodraethol.(Hodges & Prys, 2019) Felly, gwelwn strategaethau llywodraethol yn gosod yr agenda ond mae her wrth geisio cael rhanddeiliaid ar lawr gwlad i weithredu’r weledigaeth yn y modd sy’n effeithiol iddyn nhw. Felly, os ydy sefydliad cyhoeddus yn gweithredu safonau, rhaid ymdrechu i’r weithgaredd yna fynd y tu hwnt i ymarferiad ‘ticio bocs’, ac arwain at newid go iawn ymysg y gweithlu. Ac mae effeithio newid meddylfryd fel yna yn anodd ac yn cymryd amser, “public awareness-raising is a long term process.” (Dewaele, J.M., Housen, A., & Li Wei, 2003, t.2) 
Wrth gwrs, anhawster arall sy’n wynebu’r Gymraeg – a Basgeg hefyd – yw nad oes gofyn statudol ar y sector preifat i wneud defnydd o’r iaith. A dyma ble mae trwch y boblogaeth wedi eu cyflogi, a dyma ymwneud dyddiol y mwyafrif o bobl: siopau, banciau, archfarchnadoedd. Daw unrhyw ddefnydd yn y maes hynny o wirfodd ac mae cael dylanwad yn y sector yn heriol iawn i gynllunwyr ieithyddol. Noda strategaeth Cymraeg 2050, “byddwn hefyd yn gweithio gyda busnesau ac arweinwyr yn y trydydd sector i wella eu dealltwriaeth a’u hymwybyddiaeth o ddwyieithrwydd a sut i’w ymgorffori’n rhan hanfodol o’u cynnig i gwsmeriaid.” (Llywodraeth Cymru, 2017, t.54) Ond mae’r gallu i wneud hyn yn gyfyngedig. Er bod modd gweld y Gymraeg ar arwyddion mewn amryw o siopau stryd fawr, ac adnabod siaradwyr Cymraeg os ydynt yn gwisgo’r bathodyn Iaith Gwaith[footnoteRef:2], mae’r ymdrechion yma yn aml yn arwynebol. Gall busnesau a sefydliadau trydydd sector gynllunio eu defnydd o’r Gymraeg trwy greu cynllun gyda’r Comisiynydd[footnoteRef:3], ond does dim statws i’r cynllun hwnnw, a dim modd dal sefydliad yn atebol os nad ydynt yn gweithredu’r cynllun. Golyga hyn y gall sefyllfa unigolion sy’n siarad ac yn defnyddio’r Gymraeg o fewn y gweithlu fod yn fregus a’r ymrwymiadau i’r Gymraeg fod yn hawdd i’w anwybyddu.  [2:  Mae Iaith Gwaith yn gynllun ar gyfer adnabod siaradwyr Cymraeg. Gall siaradwr Cymraeg wisgo bathodyn neu gortyn gwddf gyda swigen fach oren ‘Iaith Gwaith’ arno er mwyn dangos i eraill eu bod nhw’n hapus i siarad Cymraeg. Comisiynydd y Gymraeg sy’n cynnal y cynllun. ]  [3:  Cynnig Cymraeg (comisiynyddygymraeg.cymru)] 

Ymhellach, wrth i ddemograffeg siaradwyr Cymraeg newid, gyda symudiad i ardaloedd dinesig y de ddwyrain, ble mae niferoedd siaradwyr yn cynyddu ond canrannau yn isel, mae’r dwysedd siaradwyr y cyfeiriodd Williams a Morris atynt yn lleihau.[footnoteRef:4] Gall hyn fod, yn rhannol oherwydd cynnydd yn y galw am swyddi ble mae’r Gymraeg yn sgil yn y brifddinas, a’r ehangder cyfleoedd i siaradwyr Cymraeg a ddaw o hynny. Dyma bryder mae Lewis, Royles a McLeod wedi cyfeirio ati yn ddiweddar,  [4:  Dangosodd Cyfrifiad 2021 dwf yn y nifer o siaradwyr Cymraeg mewn pedwar awdurdod lleol yn unig. Roedd pob un o'r awdurdodau lleol hyn yn y de-ddwyrain. Roedd y cynnydd mwyaf yng Nghaerdydd, o 11.1% yn 2011 i 12.2% yn 2021, sef cynnydd o tua 6,000 o bobl sy'n gallu siarad Cymraeg. (Cyfrifiad 2021)] 

Also overlooked is the possibility that some initiatives to promote minority language revitalisation, most notably in relation to government and media sectors, tend to generate employment in urban areas in a way that arguably undermines the economic basis of more rural communities. (2019, t.10)
Felly, os ydy’r twf mewn cyfleoedd am swyddi cyfrwng Cymraeg yn un o’r ffactorau sy’n atynnu pobl i fyw yn y brifddinas, mae hyn yn peri problem arall i’r cymunedau maen nhw’n eu gadael, yn enwedig yng wyneb mewnfudo o du allan i Gymru. Dyma her sy’n wynebu’r CAE yn ogystal, wrth i ffenomenon “glocalization” (Van der Worp, 2019, tt.17-38) olygu pwyslais cynyddol ar Saesneg ym myd gwaith er mwyn hwyluso’r economi mewnforio ac allforio. Mae hyn yn golygu bod her ychwanegol i’r iaith Fasgeg ym myd busnes a masnach ble oedd eisoes mewn sefyllfa fregus a Sbaeneg oedd yn cael ei hystyried fel prif iaith y gweithle: “Spanish is perceived as the default language in the workplace...use of Basque...is therefore often limited to informal communication at work or specific communication with local clients or institutions.” (Van der Worp, 2019, t.34)

Casgliadau
Mae’n amlwg bod nifer o heriau dal i wynebu cynllunwyr ieithyddol ac, wrth i gymdeithas fynd yn gynyddol rhyngwladol, ac wrth i dechnoleg ddod i chwarae rôl fwy dylanwadol yn ein bywydau bob dydd, mae’r darlun yn un sy’n parhau yn heriol. Teg fyddai dweud bod strwythurau cadarn mewn lle gan y Gymraeg a Basgeg sydd wedi eu hadeiladu ar y sylfeini a roddwyd iddynt gan statws swyddogol. Ond mae’r ddwy iaith yn bodoli wrth ochr dwy o ieithoedd cryfaf y byd ac mae dylanwad y rheiny yn aml yn gorchfygu. Mae’n hawdd i sefydliadau – yn enwedig busnesau – gamu yn ôl o’u hymrwymiadau o ran iaith leiafrifol. Gweler enghraifft y banc HSBC yn penderfynu cau y llinell ffôn Gymraeg er gwaethaf protestiadau gan aelodau etholedig, y Comisiynydd a’r cyhoedd. (BBC Cymru Fyw, 2023) Yn ddiweddar bu i lys yn Sbaen ddyfarnu bod mynnu sgiliau Basgeg ar gyfer swydd gyhoeddus yn y CAE yn mynd yn erbyn cyfansoddiad Sbaen gan ddweud “Ni all y cynllun ar gyfer safoni'r iaith Fasgeg gael blaenoriaeth dros hawliau sylfaenol.” (Cyfieithiad o ‘Euskara normalizatzeko plana ezin da lehenetsi oinarrizko eskubideen aurrean’). (Beloki, (2023), t.1) Hynny yw, bod gofyn am wybodaeth o Fasgeg yn fodd o atal rhywun rhag cael mynediad at swydd ac felly ni ddylid ei ganiatáu. 
I gloi, gallwn gasglu bod sefyllfa’r ddwy iaith wedi cryfhau ers derbyn statws swyddogol. Os edrychwn ni eto ar schemata Colin Williams, gellid dadlau eu bod nhw wedi cyrraedd rhyw bwynt o “parallelism / normalisation: extending the use of the language into the optimum range of social situations i.e. the private sector, entertainment, sport and the media.” (Williams, 1994, t.105) Ond, mae dal i fod heriau sylweddol yn eu wynebu a’r angen i ymdrechion cynllunwyr ieithyddol barhau ac addasu o hyd. Gellid dadlau bod gan Gymru sylfaen sydd yn ymestyn yn eang ar draws y sector gyhoeddus yn ehangach na’r CAE. Bod y safonau yn dylanwadu ar eraill sydd heb ddyletswyddau statudol, a bod hyn oll yn cyfrannu at dirlun ble mae’r iaith yn rhan o fywyd bob dydd yng Nghymru, ac yn gynyddol cael ei normaleiddio. Y cwestiwn yw, a fydd hyn yn arwain at gynnydd yn y nifer o siaradwyr a chaniatáu i Lywodraeth Cymru gyrraedd y targed o filiwn o siaradwyr? Amser a ddengys, ond teg dweud bod y mesurau sydd wedi eu rhoi mewn lle yng Nghymru ers Mesur y Gymraeg wedi osgoi’r sefyllfa isod rhag datblygu, 
“the danger is that...the relevance of Welsh for work in some companies and bodies will be limited to a token Welsh status involving ‘the token Taff in the corner’ who is called upon whenever anyone asks for a Welsh-language service.” (Williams & Morris, 2000, t.151) 
Ond, rhaid gochel rhag i hyn ddigwydd, ac rhaid i gynllunwyr ieithyddol barhau i ymdrechu i sicrhau llwybrau i siaradwyr Cymraeg ddefnyddio’r iaith ar ôl gadael addysg. Rhaid i hyn olygu annog ac arfogi cynllunio ieithyddol bwriadus ar lefelau llai gan sefydliadau unigol er mwyn cael effaith ar weithgareddau o fewn y sefydliadau hynny. Trwy hyn, gellid creu awyrgylchoedd sy’n caniatáu i unigolion fod yn hyderus yn eu defnydd o’r Gymraeg, a herio’r ideolegau sydd wedi cadw ieithoedd lleiafrifol allan o beuoedd dethol yn draddodiadol. Yr hyn nad yw’r traethawd hwn wedi ystyried yw’r gwaith y gellid ei wneud yng nghyd-destun cynllunio bri i ieithoedd lleiafrifol – y Gymraeg yn benodol – o safbwynt marchnata’r iaith yn gyffredinol. Roedd hwn yn elfen bwysig o waith Bwrdd yr Iaith ond nawr yn gyfrifoldeb, yn bennaf, ar Uned y Gymraeg o fewn Llywodraeth Cymru. Fel mae Mac Giolla Chríost wedi amlinellu, roedd marchnata i’w ‘cwsmeriaid’ yn greiddiol i strategaeth Bwrdd yr Iaith (2005, tt.64-72). Ond roedd nifer yn feirniadol o hyn, gan ddadlau ei fod yn ymagwedd arwynebol, nad oedd yn mynd i’r afael âr angen i sefydlu hawliau ar gyfer siaradwyr Cymraeg: “the Welsh Language Board has adopted a position which is antithetical to more  legislation,  preferring  that  additional  monies  be  expended  on marketing and supporting Welsh within the private sector.” (Williams, 2004, t.24) Efallai bod Mesur y Gymraeg wedi dod â statws ddeddfwriaethol cryfach i’r Gymraeg ond beryg nawr fod angen rhagor o ystyriaeth ar yr elfen o farchnata’r iaith er mwyn cynyddu bri a’i hyrwyddo fel gwir ‘iaith pawb’.

